CELEX: 32021R0899
Language: el
Date: 2021-06-03 00:00:00
Title: Κανονισμός (ΕΕ) 2021/899 της Επιτροπής της 3ης Ιουνίου 2021 για την τροποποίηση του κανονισμού (ΕΕ) αριθ. 142/2011 όσον αφορά μεταβατικά μέτρα για την εξαγωγή κρεατοστεαλεύρων ως καυσίμου για καύση (Κείμενο που παρουσιάζει ενδιαφέρον για τον ΕΟΧ)

4.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 197/68
               
            
         ΚΑΝΟΝΙΣΜΟΣ (ΕΕ) 2021/899 ΤΗΣ ΕΠΙΤΡΟΠΗΣ
         της 3ης Ιουνίου 2021
         για την τροποποίηση του κανονισμού (ΕΕ) αριθ. 142/2011 όσον αφορά μεταβατικά μέτρα για την εξαγωγή κρεατοστεαλεύρων ως καυσίμου για καύση
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (1), και ιδίως το άρθρο 43 παράγραφος 3 πρώτο εδάφιο,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 142/2011 της Επιτροπής (2) θεσπίζει κανόνες για τη δημόσια υγεία και την υγεία των ζώων όσον αφορά τη διάθεση στην αγορά και την εξαγωγή ζωικών υποπροϊόντων και παράγωγων προϊόντων.
                  
               
                     (2)
                  
                  
                     Το άρθρο 12 του κανονισμού (ΕΚ) αριθ. 1069/2009, σε συνδυασμό με το άρθρο 7 παράγραφος 2 του εν λόγω κανονισμού, ορίζει ότι τα κρεατοστεάλευρα (στο εξής: ΚΟΑ) της κατηγορίας 1 απορρίπτονται με αποτέφρωση, συναποτέφρωση ή υγειονομική ταφή ή μπορούν να χρησιμοποιηθούν ως καύσιμο για καύση με σκοπό την πρόληψη της επανεισόδου στην αλυσίδα ζωοτροφών και της μόλυνσης αυτής.
                  
               
                     (3)
                  
                  
                     Οι αρμόδιες αρχές της Ιρλανδίας κοινοποίησαν τα σχέδιά τους να δημιουργήσουν δικές τους ικανότητες καύσης για ΚΟΑ των υλικών της κατηγορίας 1 έως το τέλος του 2023 και ζήτησαν, κατά τη διάρκεια μεταβατικής περιόδου, να επιτραπούν οι παραδοσιακές εμπορικές ροές ΚΟΑ των υλικών της κατηγορίας 1 που προορίζονται για διάθεση στο Ηνωμένο Βασίλειο.
                  
               
                     (4)
                  
                  
                     Μετά την αξιολόγηση του αιτήματος της Ιρλανδίας, η Επιτροπή, δεδομένης της ιδιαίτερης γεωγραφικής θέσης του εν λόγω κράτους μέλους, κρίνει αναγκαίο να θεσπίσει κανόνες στο κεφάλαιο V του παραρτήματος XIV του κανονισμού (ΕΕ) αριθ. 142/2011 βάσει των οποίων η Ιρλανδία μπορεί να επιτρέπει έως τις 31 Δεκεμβρίου 2023 την εξαγωγή στο Ηνωμένο Βασίλειο ΚΟΑ των υλικών της κατηγορίας 1 που συμμορφώνονται με τις απαιτήσεις για τη διάθεση στην αγορά για τους σκοπούς της καύσης, με την επιφύλαξη της εφαρμογής του δικαίου της Ένωσης προς και εντός του Ηνωμένου Βασιλείου όσον αφορά τη Βόρεια Ιρλανδία σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία σε συνδυασμό με το παράρτημα 2 του εν λόγω πρωτοκόλλου, και σύμφωνα με το άρθρο 6 παράγραφος 1 του εν λόγω πρωτοκόλλου, το οποίο επιτρέπει τις μεταφορές ΚΟΑ των υλικών της κατηγορίας 1 για καύση σε άλλα μέρη του Ηνωμένου Βασιλείου πέραν της Βόρειας Ιρλανδίας.
                  
               
                     (5)
                  
                  
                     Συνεπώς, το παράρτημα XIV του κανονισμού (ΕΕ) αριθ. 142/2011 θα πρέπει να τροποποιηθεί αναλόγως.
                  
               
                     (6)
                  
                  
                     Προκειμένου να διασφαλιστεί η συνέχεια των υφιστάμενων εμπορικών ροών μετά τη λήξη της μεταβατικής περιόδου, ο παρών κανονισμός θα πρέπει να εφαρμοστεί από την 1η Ιανουαρίου 2021 και, ως εκ τούτου, θα πρέπει να αρχίσει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το κεφάλαιο V του παραρτήματος XIV του κανονισμού (ΕΕ) αριθ. 142/2011 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 3 Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 300 της 14.11.2009, σ. 1.
         
            (2)  Κανονισμός (ΕΕ) αριθ. 142/2011 της Επιτροπής, της 25ης Φεβρουαρίου 2011, για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία (ΕΕ L 54 της 26.2.2011, σ. 1).
      
      
         
            ΠΑΡΑΡΤΗΜΑ
            Στον πίνακα του κεφαλαίου V του παραρτήματος XIV του κανονισμού (ΕΕ) αριθ. 142/2011 προστίθεται νέα σειρά ως εξής:
            
               
                           «3
                        
                        
                           Κρεατοστεάλευρα των υλικών της κατηγορίας 1.
                        
                        
                           Τα κρεατοστεάλευρα (ΚΟΑ) υλικών της κατηγορίας 1 που προορίζονται ως καύσιμο για καύση εξάγονται από την Ιρλανδία στο Ηνωμένο Βασίλειο (*) μόνο υπό τις ακόλουθες προϋποθέσεις:
                           
                                       α)
                                    
                                    
                                       η αρμόδια αρχή της Ιρλανδίας έχει επιτρέψει την εξαγωγή προς τη μονάδα καύσης του Ηνωμένου Βασιλείου το αργότερο έως τις 31 Δεκεμβρίου 2023, υπό τον όρο ότι οι εν λόγω μετακινήσεις ΚΟΑ των υλικών της κατηγορίας 1 που προορίζονται για διάθεση έχουν πραγματοποιηθεί από το εν λόγω κράτος μέλος πριν από την 1η Ιανουαρίου 2021 υπό τους όρους που προβλέπονται στο άρθρο 6 παράγραφοι 6, 7 και 8·
                                    
                                 
                                       β)
                                    
                                    
                                       η μονάδα καύσης προορισμού είναι εγκεκριμένη για την καύση εισαγόμενων ΚΟΑ των υλικών της κατηγορίας 1 στην άδεια εισαγωγής που εκδίδεται από το Ηνωμένο Βασίλειο·
                                    
                                 
                                       γ)
                                    
                                    
                                       το ΚΟΑ υλικού της κατηγορίας 1
                                       
                                                   —
                                                
                                                
                                                   προέρχεται αποκλειστικά από τη μεταποίηση σύμφωνα με τη μέθοδο μεταποίησης 1 (αποστείρωση υπό πίεση) 2, 3, 4 ή 5 που αναφέρεται στο κεφάλαιο III του παραρτήματος IV,
                                                
                                             
                                                   —
                                                
                                                
                                                   επισημαίνεται σύμφωνα με το κεφάλαιο V του παραρτήματος VIII,
                                                
                                             
                                 
                                       δ)
                                    
                                    
                                       το φορτίο ΚΟΑ αποστέλλεται σε σφραγισμένους περιέκτες απευθείας από τη μονάδα επεξεργασίας ή τη μονάδα αποθήκευσης που αναφέρεται στο άρθρο 24 παράγραφος 1 στοιχείο α) ή στοιχείο ι) σημείο ii) του κανονισμού (ΕΚ) αριθ. 1069/2009 στη μονάδα καύσης προορισμού·
                                    
                                 
                                       ε)
                                    
                                    
                                       οι υπεύθυνοι επιχειρήσεων προσκομίζουν φορτία KOA στον συνοριακό σταθμό ελέγχου του σημείου εξόδου·
                                    
                                 
                                       στ)
                                    
                                    
                                       η αρμόδια αρχή του συνοριακού σταθμού ελέγχου του σημείου εξόδου διενεργεί επίσημους ελέγχους στα φορτία που αναφέρονται στο στοιχείο ε), ιδίως όσον αφορά την ακεραιότητα της σφραγίδας.
                                       Σε περίπτωση που η ακεραιότητα της σφραγίδας έχει υπονομευτεί, εφαρμόζονται οι κανόνες του άρθρου 138 παράγραφος 2 στοιχείο δ) και ζ) του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου  (**)·
                                    
                                 
                                       ζ)
                                    
                                    
                                       η αρμόδια αρχή του συνοριακού σταθμού ελέγχου ενημερώνει, μέσω του συστήματος TRACES, την αρμόδια αρχή που αναγράφεται στο πλαίσιο I.4 του εμπορικού εγγράφου για την άφιξη του φορτίου στο σημείο εξόδου και, κατά περίπτωση, για τα αποτελέσματα της επαλήθευσης της σφραγίδας και τα τυχόν διορθωτικά μέτρα που ελήφθησαν.
                                       Η αρμόδια αρχή που είναι υπεύθυνη για τη μονάδα μεταποίησης προέλευσης διενεργεί επίσημους ελέγχους με βάση την επικινδυνότητα για να επαληθεύσει τη συμμόρφωση με την πρώτη παράγραφο και να επαληθεύσει ότι, για κάθε φορτίο ΚΟΑ, η επιβεβαίωση του ελέγχου που διενεργήθηκε στο σημείο εξόδου ελήφθη από την αρμόδια αρχή του συνοριακού σταθμού ελέγχου, μέσω του TRACES.
                                       Σε περίπτωση μη συμμόρφωσης, η αρμόδια αρχή μπορεί να απαγορεύσει τις εν λόγω μετακινήσεις φορτίου ΚΟΑ υλικού της κατηγορίας 1 που προορίζεται ως καύσιμο για καύση σύμφωνα με το άρθρο 138 παράγραφος 2 στοιχείο δ) του κανονισμού (ΕΕ) 2017/625.
                                    
                                 
                     
            
               (*)  Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία, σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος παραρτήματος οι αναφορές στο Ηνωμένο Βασίλειο δεν περιλαμβάνουν τη Βόρεια Ιρλανδία.
            
               (**)  Κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (ΕΕ L 95 της 7.4.2017, σ. 1).»